**FORMAVILÁGÁBAN ÉS BELSŐ KIDOLGOZOTTSÁGÁBAN IS MÉG KIFINOMULTABB AZ ÚJ LEXUS RX**

**Az RX prémium crossover a Lexus 30 éves történetének egyik legfontosabb, és máig legnagyobb darabszámban értékesített modellje. Az 1998-ban bemutatott eredeti RX egészen új dimenziót nyitott meg, hiszen luxuskivitelű, kényelmes és könnyen vezethető SUV volt, és a nagyvárosi környezetben is jól lehetett használni, ahol a hagyományos terepjárók nem igazán váltak be. Nem csoda, hogy az autó azonnal sikert aratott, és új piaci szegmenst teremtett, amelyben mára szinte minden prémium márka képviselteti magát. Néhány hónapja bemutatkozott a modell legújabb generációja, amely minden korábbinál magasabbra teszi a mércét.**

A Lexus mérnökei az RX-vásárlók visszajelzései alapján tovább finomították a formákat és a megjelenést annak érdekében, hogy az új modell ne csak teljesítse, de felül is múlja az elvárásokat. A fejlesztő- és a gyártócsapat szorosan együttműködött annak érdekében, hogy az új RX is hamisítatlan Lexus legyen. A tervezés a “csábító erő” koncepciója köré épült, amely a korábbinál is hódítóbb külsőben és kiválóan felszerelt, jobban használható enteriőrben öltött testet - olyan minőséget képviselve, ami különösen vonzónak bizonyult a vásárlók körében. A tervezőcsapat feladata az volt, hogy több eleganciát vigyen a tervekbe anélkül, hogy az RX erőteljes szabadidőautó-karaktere csorbát szenvedne. Különös figyelmet fordítottak a felületek minőségére: elöl és hátul például egyaránt több lekerekített, elegáns felszíni elemet alkalmaztak. Olyan finomabb módosításokkal törekedtek a még tökéletesebb összképre, mint az orsó formájú hűtőrács alakjának, méretének és hálómintájának változtatásai, a keskenyebb formát öltött fényszórók és a hátsó lámpatestek új, karakteres elrendezése.

**Rabul ejtő külső formaterv**

Az RX külső formatervének újragondolásakor a tervezőcsapat a jármű formáit illetve körvonalait illetően arra törekedett, hogy ezek együtt harmonikus összképet alkossanak. Ehhez alapvető fontosságú volt az első és hátsó rész közötti egyensúly megteremtése, azaz hogy olyan erőteljes, masszív megjelenéssel ruházzák fel a modellt, amely fokozott egységérzetet kelt a szemlélőben.

Az első lökhárító egyenes és éles vonalait enyhén lekerekítették, a felszíni kialakítások most feszesebbnek tűnnek, de összhangban maradnak az általános megjelenéssel. Az alsó védőlemez is megváltozott: azzal, hogy finoman ráhajlik az oldalakra, a városi terepjárókra jellemző szélességet és robusztusságot hangsúlyozza. Az orsó alakú hűtőmaszk az összes Lexus modell meghatározó dizájneleme, ennek formába öntését az új RX-nél egyetlen tervezőre bízták. Közel fél évet vett igénybe az új hálóminta kézműves kidolgozása, több ezer különálló vonal harmonikus egybeillesztésével. A hűtőmaszk keretének alsó szélét a tervező megemelte, megváltoztatva ezzel a keret arányait úgy, hogy az harmonizáljon az oldalfalakkal. A hűtőrács L-alakú egységekből álló hálózata még különlegesebb lett: az egységek mérete a központi Lexus emblémától sugárirányban távolodva változik. A megoldással már az új UX városi crossovernél is találkozhattunk, alkalmazása a megújult RX-nél egyfajta formatervi folytonosságot teremt a Lexus SUV-családjának tagjai között. Az új fényszórók még határozottabban rajzolják ki a Lexusra jellemző L-formát még akkor is, amikor a nappali menetfények teljes felületen világítanak. Az új RX átvette a Lexus LC kompakt fényszóróit, amelyek három bi-LED projektort tartalmaznak. Ezen felül az F SPORT és a LUXURY változatokat a világon elsőként látták el BladeScan típusú adaptív távfényvezérlő (AHS) rendszerrel. A mélyebb és erőteljesebb világítást eredményező technológiai áttörést később részletesebben is bemutatjuk. Az oldalakon az első túlnyúlás és az ajtók közötti folytonosság még erőteljesebb lett azáltal, hogy a karosszériavonalak egyenesen a jármű oldala mentén folynak át egymásba, ezzel az autó még dinamikusabb benyomást kelt. Hátul a “csábító erőt” egy szintén új karaktervonal testesíti meg, amely a lökhárító oldalától az alsó fényvisszaverőkig ível, így szinte együtt hullámzik a hátsó ablak rajzolatával. A lökhárító profilja harmóniába olvad a C-oszloptól hátrafelé futó vonalakkal, áramvonalasabb megjelenést kölcsönözve ezzel az autónak. A hátsó lökhárító alsó széle alacsonyabbra került és valamennyi hátsó dizájnelemet – a hátsó lámpákat, a fényvisszaverőket, a kipufogóvégeket valamint az alsó védőlemezt - közös vízszintes tengely mentén helyeztek el. Ezzel hangsúlyosabbá vált az autó szélessége, és a kiállása is erőteljesebb. Az újratervezett hátsó lámpatestek rajzolata négy egymást átfedő L-motívumból áll. A jellegzetes minták megfordítva jelennek meg a felső féklámpákkal/hátsó lámpákkal párhuzamosan elhelyezkedő irányjelzőkben. Két új fényezés – a Terrán Khaki és a Jég Ekrü – gazdagítja a külső színek palettáját. A külső stílusbeli módosításait új ezüstfényezésű, többküllős 20 colos könnyűfém keréktárcsákkal koronázták meg.

**Különleges aerodinamikai jellemzők**

Számos aerodinamikai szereppel bíró elemet építettek a karosszériába, amelyek – amellett, hogy 0,33-as légellenállási együtthatót eredményeznek – fokozzák az RX stabilitását és csökkentik a zajszintet. Ezek a következők:

* Az elöl beépített alsó légterelő a padlólemez alá tereli a légáramlatot, csökkentve a légellenállást és javítva a stabilitást
* A fényszórók alatti sarkok uszonyszerű formájuk révén javítják a légáramlást a jármű oldalfalai mentén
* Az A-oszlopok kialakítása nagy sebességeknél csökkenti a szélzajt
* A hátsó lámpaburák stabilizáló szárnyai a hátsó sárvédőkkel egybefolyva még tovább fokozzák a hátsó rész aerodinamikai stabilitását
* A tető, illetve a hátsó ablak szélességében végighúzódó hátsó légterelő csökkenti a felhajtóerőt és növeli a leszorító erőt
* A hátsó lökhárító alatti diffúzor a jármű alatt áramló levegő egyenletes távozását segíti elő, csökkentve ezzel a légellenállást és tovább javítva a menetstabilitást

**Fényűző, a prémium kidolgozás legmagasabb szintjét képviselő utastér**

Az utastér kialakítása a funkcionalitás és a fényűzés tökéletes egyensúlyát tükrözi. A kifinomult anyagok minőségi mestermunkát sugároznak. A belső tér a tágasság érzete mellett bensőséges hangulatot áraszt és nagyfokú kényelmet biztosít a vezető és utasai számára. Az új HMI (ember-gép interfész) beillesztéséhez a képernyőt előrébb helyezték a középkonzolon, hogy a vezető és a mellette ülő utas könnyen elérje. A középkonzol alsó részét újratervezték, hogy beépíthető legyen az érintésérzékeny Lexus Remote Touch Interface (RTI) rendszer tökéletesebb, érintőpados változata. Az RX ülései nemcsak kényelmesek, de remekül meg is támasztják a testet. Az ergonomikus kialakítás mellett nagy hangsúlyt fektettek a minőségi részletekre is, mint például a függőleges öltésekből álló varrás, amely nemcsak tetszetős, de az ülések tartósságát is fokozza. Még arra is figyelmet fordítottak, hogy az első ülések hátoldalát díszítő varrás rímeljen a belső ajtókárpit mintázatára. A vezető- és utasülés alacsonyra került, így bőséges a fejtér. A vezetőhöz közelebb került a kormány, és kevésbé meredek szögben áll a kormányoszlop, így kényelmesebb a vezetési pozíció. A belső tér új, okkersárga színben is választható. Az F SPORT változat utasterét olyan finom, természetes anyagokba öltöztették, mint a prémium bőr, a fa és a szálcsiszolt alumínium. Az új modell belső tere elsőként választható lángvörös, fekete és fehér színkombinációval.

**Páratlan helykínálat – az új RX L**

Az új Lexus RX L tulajdonosai két üléselrendezés közül választhatnak: a második üléssor lehet 60:40 arányban osztott háromszemélyes rendszerű, de akár két különálló, kézzel állítható üléssel is megrendelhető. A második sor üléseit emellett további 45 mm-rel lehet előrébb/hátrébb csúsztatni (összesen 165 mm-en), így a harmadik sori ülések könnyebben elérhetők. A harmadik üléssor kétállású: az üléseket előre és hátra is lehet elektromosan állítani, így az itt utazók 95 mm-rel nagyobb lábteret élvezhetnek. A harmadik sori ülések gombnyomással állíthatók a második sorból vagy a csomagtartóból is.

**Meggyőző méretek és felszereltség**

Az új RX tágasabb, mint az elődje, aminek főleg a hátsó utasok örülhetnek. Azzal, hogy az első ülésekhez új vázszerkezetet terveztek, a hátsó utasok nagyobb lábteret nyertek, a térdtávolság pedig 20 mm-rel nőtt a korábbihoz képest. Az első üléseket 15 mm-rel magasabbra lehet állítani, mint eddig. Az RX egyszerre hosszabb és szélesebb a korábbi modelleknél: szélessége 10 mm-rel 1895 mm-re, hossza pedig 120 mm-rel 4890 mm-re nőtt, magassága változatlanul 1685 mm.

A megnövekedett hossz 50 mm-t adott hozzá a tengelytávhoz (amely így 2790 mm lett), ez pedig lehetővé tette a tágasabb és kényelmesebb belső tér kialakítását. A hátsó túlnyúlás 110 mm-es megnövelésével – mellyel a jármű teljes hossza 5000 mm lett –, az RX L harmadik üléssorának tere is tágasabb lett. A hátsó szélvédő meredekebb, mint eddig, így a leghátsó utasok fejtere is tágas.

**Lendületet sugárzó megjelenés – az RX F SPORT**

Az RX F SPORT még sportosabb megjelenéséről egy sor különleges vizuális és teljesítménynövelő megoldás gondoskodik, amelyek egyértelműen megkülönböztetik ezt a változatot az RX többi kivitelétől. Igazán látványos az F SPORT orsó formájú hűtőrácsának exkluzív fekete fényezése, akárcsak az ezt körülölelő, ragyogó fekete keret, ami szinte összeolvad az első lökhárítóval. Az orr-rész új dizájnját egy alsó légterelő és egy selyemfényű, krómszínű kartervédő egészíti ki. A sokküllős kialakítású, 20 colos keréktárcsákon 235/55 méretű gumiabroncsok feszülnek. Az utastér hangulatát is az F SPORT-stílus exkluzív elemei határozzák meg: a kiválóan tartó üléseket steppelt kárpit borítja, a kabint alumínium dekorációs elemek díszítik, és a belső színvilág kialakításához a vásárlók választhatnak a Fekete, a fehér cérnával varrott Fekete és a fekete cérnával varrott Lobbanó Vörös árnyalatok közül. A F SPORT változatban a váltókart és a háromküllős kormánykereket kellemes tapintású, perforált bőr borítja, és a sportos hangulatot lyuggatott, csúszásmentes alumínium pedálok teszik teljessé. A műszeregység is egyedi: a nyolc colos kijelzőt egy nagy méretű, kör alakú műszer képe uralja, ami intelligensen kombinálja a fordulatszámmérő és a sebességmérő funkcióit.

###

**További információ:**

**Varga Zsombor**

PR manager

Toyota Central Europe Kft.

Tel.: +36-70-4000-990

E-mail: zsombor.varga@toyota-ce.com